**Pressemeddelelse,**

**1. marts 2018**

**Nyhedsmedie for scenekunst lanceres i dag**

****

***Have Kommunikation lancerer i dag Teaternyheder.dk, et nyt, redaktionelt uafhængigt onlinemedie. Det bliver et rent nyhedssite, som i korte artikler vil præsentere alt det nyeste inden for scenekunsten fra både ind- og udland.***

Sjældent har udbuddet af scenekunst været så stort herhjemme som i disse år, og aldrig har konkurrencen om spaltepladsen og synligheden været større. Scenekunstnerne har brug for al den opmærksomhed, de kan få, og forbrugerne fortjener al den formidling om området, de kan finde. Derfor lancerer Have Kommunikation i dag nyhedsportalen Teaternyheder.dk til glæde for alle, der interesserer sig for scenekunst herhjemme.

Administrerende direktør hos Have Kommunikation, Michael Feder, udtaler:

* *Som kommunikationsbureau for en række teatre og scenekunstnere over hele landet ved vi fra første hånd, hvordan det er blevet en stadigt større udfordring at få den omtale, man har brug for. Kulturredaktionerne bliver beskåret, og man skal virkelig skille sig ud for at få taletid. Vi har kigget på hele mediebilledet og kunnet konstatere, at der mangler en platform for de rene scenekunstnyheder. Der findes i forvejen glimrende dækning af scenekunsten, men den rene formidling af små og større nyheder fra ind- og udland kan med fordel foldes mere ud. Derfor har vi taget initiativ til at etablere et nyhedssite, der taler til både almindelige kultur- og teaterforbrugere, branchen og pressen.*

**Nyheder fra nær og fjern**

Teaternyheder.dker tiltænkt en rolle som supplement til de medier, der allerede formidler scenekunsten i Danmark.Det nye medie vil dække scenekunst inden for alle genrer, lige fra dramatik i alle afskygninger over musicals, shows, revyer og teaterkoncerter til opera, ballet, dans og performance. Teaternyheder.dk vil rapportere fra alle afkroge af landet, fra små scener til de store, etablerede teatre både i provinsen og de større byer. Også internationale nyheder vil dagligt finde vej til den danske nyhedsportal, både fra Broadway og West End til scenerne i vores nabolande og resten af Europa og verden.

**100 nyheder om måneden**

Teaternyheder.dk kommer til at publicere nyheder hver eneste dag året rundt inkl. helligdage - godt og vel 25-30 nyheder om ugen og i alt omkring 100 nyheder hver måned.

Teaternyheder.dk er uafhængigt af Have Kommunikations øvrige aktiviteter og vil derfor omtale alle relevante teatre uden at skele til eventuelle samarbejdsforhold med Have Kommunikation. Teaternyheder.dk drives af en fast redaktion på tre medarbejdere.

Se mere om Teaternyheder.dk i videoen her:

<https://www.facebook.com/teaternyhederdk/videos/1822450714722130/>

Teaternyheder.dk er allerede klar med de første nyheder, som kan læses på [teaternyheder.dk](http://teaternyheder.dk/)

For yderligere information, kontakt Michael Feder på tlf. 22434942.

**Med venlig hilsen**

Have Kommunikation